Der er den danske ishockeystjerne Frederik Andersen. Og nu kan endnu en målmand skrive sig på listen over danskere, der har stået i NHL. Den 21-årige aalborgenser Mads Søgaard fik natten til lørdag sin debut i verdens bedste ishockeyliga, NHL, da han stod hele kampen i Ottawa Senators’ sejr på 5-2 over Detroit Red Wings. Han er den 16. dansker til at spille i NHL og leverede flere store redninger i sin debut. Senators fik en fortjent og tiltrængt sejr, men det var ikke den, der var i fokus efter kampen. Der er en masse gode ting, du kan tage med fra kampen. Hvor vil du gerne begynde? - Drengen - Søgaard - fik sin første start og første sejr. Han er bare så rolig, når man tager i betragtning, at han er en ung mand. Han er en stor fyr. Man skal være påpasselig, fordi han er ung og kan blive for opstemt. Men når han bliver ældre og lærer positionen bedre, skal vi være begejstret for det, han kan bringe til holdet, siger holdets cheftræner D.J. Smith. Tre af Ottawa Senators mål blev scoret af Mathieu Joseph, men det var ikke hattricket, han nævnte som det første i sit interview efter kampen. Det var et højdepunkt i en ung danskers liv. - Det var en holdpræstation og den første NHL-kamp for Sog (Søgaard, red.), så jeg ville kæmpe virkelig hårdt for ham. Og det er fantastisk at få sejren for mig. Når man spiller sine første kampe, kan man mærke, at adrenalinen virkelig er der. - Man kunne mærke, at han var virkelig glad for at være der, og det smitter af på holdet. Og vi fik sejren for ham, siger Mathieu Joseph. - Det er stadig bare hockey Ottawa Senators valgte i 2019 den to meter høje nordjyde i anden runde af den årlige draft. Siden har han spillet 38 AHL-kampe for Belleville Senators og været udlånt til Esbjerg Energy. Han er lykkelig for, at han nu endelig har fået sin NHL-debut, hvilket er en drøm, der er gået i opfyldelse. - Det var en meget, meget spændende dag. Det var fantastisk. Det er noget, jeg aldrig vil glemme. I løbet af dagen forsøgte jeg ikke at tænke for meget over kampen, men det er svært at holde en NHL-debut ude af hovedet, siger Søgaard. - Efter de første minutter indså jeg, at det stadig bare er hockey. Det er ikke noget med, at de har nogle magiske skytter heroppe. Det er stadig den samme kamp. Jeg synes, jeg gjorde et godt stykke arbejde, selvom det ikke var perfekt. Det er det her, jeg har arbejdet for i hele mit liv og noget, jeg aldrig glemmer. Fik cykelhjem og solbriller I omklædningsrummet efter kampen fik den danske målmand overrakt en cykelhjelm og nogle solbriller i en gimmick, der bliver givet til holdets bedste spiller. Herefter holdt Søgaard en lille tale, som du kan se herunder: Søgaard var en del af det danske landshold ved VM i Riga sidste år, hvor han fik VM-debut, da han afløste Sebastian Dahm i straffekonkurrencen mod Tjekkiet i Danmarks afsluttende kamp i turneringen. Ottawa Senators ligger efter sejren på 13.-pladsen i den østlige halvdel af NHL med 54 point. Holdet har New Jersey Devils lige i hælene på 53 point, og over dem ligger Buffalo Sabres med 61 point. Sabres har dog spillet to flere kampe end både Senators og New Jersey Devils.

Opsummering:
Ottawa Senators fik en sikker sejr i NHL natten til lørdag dansk tid, men det var aalborgenseren Mads Søgaards debut, som holdet snakkede om efter kampen.